ይህ ጽንሰ ሃሳብ ግን በ21ኛው ክፍለዘመን ብዙ ጥያቄዎች የሚነሱበት በመሆኑ ፕሮቶኮል ከጊዜው ጋር አብሮ የሚራመድና በዓላዊ የሚመስለውን (ceremonial) ገጽታውን እያጣና የበለጠ ለግንኙነትና መቀራረብ ዕድል እንዲፈጥር የማድረግ አዝማሚያዎችን እየያዘ ይገኛል። ለዚህም ማሳያ የሚሆኑ በርካታ ምሳሌዎችን መጥቀስ ይቻላል። G-7 ተብሎ በሚጠራው የበለጸጉ አገራት ጉባዔ ላይ የሚታደሙ መሪዎች ከተለመደው አለባበሳቸው ወጥተው በሸሚዝና ሱሪ እንዲሁም ቲሸርት መታየታቸው ለብዙዎች ያልተለመደ ጉዳይ ሆኗል፡፡ አንዳንዶችም የመሪዎችን ገጽታ ቀንሷል ሲሉ አለባበሱን አለመቀበላቸውን ለማሳየት ሞክረዋል፡፡ ይሄ በተከታታይ ጉባዔዎችም ቀጥሏል፡፡ አዘጋጆቹ ግን በመሪዎች ዘንድ ዘና ያለ ስሜት እንዲፈጠር በማድረግና ከተለመደው መደበኛ የግንኙነት ሁኔታ ወጣ በማለት የበለጠ ቅርርብ እንዲፈጠር ያደርጋል ይላሉ፡፡ ይህም አንዱ ፕሮቶኮል ከሁኔታዎችና ከጊዜ ጋር አብሮ እየተቀየረ የመሄድ አዝማሚያ ነው፡፡
